62017TJ0222_RES
Kohtuasi T‑222/17
Recylex SA jt
versus
Euroopa Komisjon
Üldkohtu (kaheksas koda) 23. mai 2019. aasta otsus
Konkurents – Keelatud kokkulepped – Autode pliiakude ringlussevõtu turg – ELTL artikli 101 rikkumise tuvastamise otsus – Ostuhindade kooskõlastamine – Trahvid – 2006. aasta koostööteatise punkt 26 – Trahvide arvutamise meetodit käsitlevate suuniste punkt 37 – Täielik pädevus
Konkurents – Trahvid – Summa – Kindlaksmääramine – Komisjoni teatis, mis käsitleb kaitset trahvide eest ja trahvide vähendamist vastutasuks süüdistatavate ettevõtjate koostöö eest – Kohustuslikkus komisjoni jaoks
(ELTL artikkel 101; komisjoni teatis 2006/C 298/11, punkt 38)
(vt punkt 142)
Konkurents – Trahvid – Summa – Kindlaksmääramine – Trahvi vähendamine vastutasuks süüdistatud ettevõtja koostöö eest – Tingimused – Ettevõtja, kes esimesena esitab veenvaid tõendeid – Hindamiskriteeriumid
(ELTL artikkel 101; komisjoni teatis 2006/C 298/11, punktid 12, 24 ja 30)
(vt punktid 143 ja 145–151)
Konkurents – Trahvid – Summa – Kindlaksmääramine – Kohtulik kontroll – Liidu kohtu täielik pädevus – Ulatus – Suuniste trahvide arvutamise meetodi kohta arvessevõtmine – Piirid
(ELTL artikkel 261; nõukogu määrus nr 1/2003, artikkel 31; komisjoni teatised 2006/C 210/02 ja 2006/C 298/11)
(vt punktid 160–162)
Konkurents – Trahvid – Summa – Kindlaksmääramine – Põhisumma kohandamine – Maksevõime – Kohustus võtta arvesse asjaomase ettevõtja rasket rahalist olukorda – Puudumine
(ELTL artikkel 101; komisjoni teatis 2006/C 298/11, punkt 35)
(vt punktid 164–166)
Kokkuvõte
Üldkohus jättis oma 23. mai 2019. aasta otsusega Recylex jt vs. komisjon (T‑222/17) rahuldamata hagi, mille esitasid ringlussevõetud plii ja muude toodete tootmisega tegelevad äriühingud Recylex SA, Fonderie et Manufacture de Métaux SA ja Harz-Metall GmbH (edaspidi „Recylex“), kes palusid vähendada trahvi, mille komisjon määras ELTL artikli 101 rikkumist käsitlevas otsuses. (
1
) Asjaomane rikkumine toimus nelja kontserni vahel kokkulepete või kooskõlastatud tegevuse vormis Belgia, Saksamaa, Prantsusmaa ja Madalmaade territooriumil. Rikkumine seisnes ringlussevõetud plii tootmiseks kasutatavate autode pliiakude jäätmete ostuhinna kooskõlastamises.
Vaidlustatud otsuse aluseks olnud haldusmenetlus algatati tulenevalt trahvide eest kaitse saamise taotlusest, mille esitas üks asjaomastest kontsernidest, nimelt JCI. Üks teine kontsern, Eco-Bat ning lõpuks Recylex esitasid omakorda taotluse trahvide eest kaitse saamiseks või juhuks, kui seda kaitset ei anta, taotluse vähendada komisjoni 2006. aasta koostööteatise (
2
) alusel trahvi suurust. JCI sai kaitse trahvide eest, samas kui Eco-Bati trahvi vähendati 50%, põhjendusel et Eco-Bat oli esimene ettevõtja, kes esitas olulise lisaväärtusega tõendeid. Recylexi kui teisena selliseid tõendeid esitanud ettevõtja trahvi vähendati 30%.
Selles kontekstis pidi Üldkohus võtma seisukoha küsimuses, kas juhul, kui kaks ettevõtjat on esitanud olulise lisaväärtusega tõendeid, võib see, kes esitas need teisena, asetuda esimese ettevõtja kohale, kui ilmneb, et esimese koostöö ei vasta 2006. aasta koostööteatise punktis 12 sätestatud nõuetele.
Üldkohus leidis selle kohta, et juba 2006. aasta koostööteatise loogikast ilmneb, et soovitav tagajärg on luua kartellides ebakindluse õhkkond, julgustades ettevõtjaid kartellidest komisjonile teatama. Sellise ebakindluse tekitab just nimelt see, et kartelliosalised teavad, et ainult üks nende seast võib saada trahvi eest kaitse, kui ta annab üles teised rikkumises osalejad, tekitades seega viimastele ohu, et neile määratakse trahvid. Selle süsteemi raames ja sama loogika kohaselt on koostööd kõige kiiremini alustanud ettevõtjatel võrreldes aeglasemalt koostööd tegevate ettevõtjatega õigus sellele, et ulatuslikumalt vähendatakse trahvi, mis neile muidu määrataks. Kartelliosaliste pakutava koostöö ajaline järjestus ja kiirus on seega 2006. aasta koostööteatisega sisse seatud süsteemi põhielemendid.
(
1
)	Komisjoni 8. veebruari 2017. aasta otsus C(2017) 900 final, mis käsitleb ELTL artikli 101 kohast menetlust (juhtum AT.40018 – Autoakude ringlussevõtt).
(
2
)	Komisjoni teatis, mis käsitleb kaitset trahvide eest ja trahvide vähendamist kartellide puhul (ELT 2006, C 298, lk 17).